በፋብሪካው ስራ ለሌሉ ከ1ሺህ 500 በላይ ሰዎች ደመወዝ እየተከፈለ ነው
የህዝብ ተወካዮች ምክር ቤት የመንግስት የልማት ድርጅቶች ጉዳዮች ቋሚ ኮሚቴ በተንዳሆና በከሰም የስኳር ፋብሪካዎች ያካሄደውን የመስክ ምልከታ ሪፖርት አቅርቧል።የህዘብ ተወካዮች ምክር ቤት አፈጉባዔ አባዱላ ገመዳ ለማይሰሩ ሰዎች ደመሞዝ መከፈሉ የፋብሪካውን ህልውና አደጋ ላይ የሚጥል ተግባር መሆኑን አስጠንቅቀዋል ። ድርጊቱ ተቀባይነት የሌለውና የድርጊቱ ፈጻሚዎችም ከተጠያቂነት የማያመልጡ መሆኑንም ነው ያስገነዘቡት ፡፡የተንዳሆ ስኳር ፋብሪካ ግንባታው ቢጠናቀቀቅም እስካሁን ወደ ምርት አልገባም ነው የተባለው ።ለዚህ ምክንያቱ ደግሞ የፋብሪካው የግንባታ ሂደትና ለምርት የሚፈለገው የአገዳ አቅርቦት አለመጣጣም መሆኑን ተመልክቷል ።በአመት 13 ሺህ ቶን አገዳን ፈጭቶ 3 ሚሊየን ኩንታል ስኳር ያመርታል የተባለው የተንዳሆ ስኳር ፋብሪካ በአሁኑ ወቅት ስኳር እያመረተ እንደማይገኝ ነው ቋሚ ኮሚቴው ያስታወቀው።ለዚህም ለፋብሪካው የተዘጋጀው አገዳ ፋብሪካው ተገንብቶ ከመጠናቀቁ በፊት ቀድሞ በመድረሱ ለስኳር ምርት የማይሆን በመሆኑ ነው ብሏል።ከመስከረም 2010 በኋላ የአገዳ ምርቱ ስለሚደርስ ፋብሪካው ወደ ምርት እንደሚገባ ነው የተገለጸው ።በምርት ሂደት ላይ የሚገኘው የከሰም ስኳር ፋብሪካም የአገዳ እጥረት እንዳጋጠመው ተጠቁሟል ።ፋብሪካው በግንቦት 2007 ዓ.ም የሙከራ ምርት የጀመረ ሲሆን በ2008 ዓ.ም 310 ሺህ ኩንታል ስኳር አምርቷል።ከሰም በያዝነው አመት 1 ሚሊየን 39 ሺህ ኩንታል ስኳር ያመርታል ተብሎ የሚጠበቅ ቢሆንም፤የአገዳ እጥረት እንዳጋጠመው ነው የተገለፀው።ቋሚ ኮሚቴው በሁለቱ የስኳር ፋብሪካዎች ላይ የተከሰተውን ችግር ለመቅረፍ የአገዳ ማሳዎች ተዘጋጅተው አቅርቦቱ መስተካከል እንዳለበት አሳስቧል።የስኳር ኮርፖሬሽን በበኩሉ ለአገዳው አለመኖርና ለፋብሪካው ስራ አለመጀመር የግንባታዎቹ መዘግየትን በምክንያትነት ጠቅሷል።በኮርፖሬሽኑ የስትራቴጂካዊ ድጋፍ ምክትል ዋና ስራ አስፈፃሚው አቶ በዛብህ ገብረየስ እንደገለጹት፤ በአሁኑ ወቅት የአገዳ ማሳዎችን የማልማት እና የማዘጋጀት ስራ ትኩረት ተሰጥቶት እየተሰራ ነው-(ኤፍ.ቢ.ሲ) ።